Ontvoerde kind is uit Soweto-huis gered(Argieffoto ter illustrasie: Maroela Media) Die 11-jarige meisie wat in November verlede jaar voor haar skool in Johannesburg ontvoer is, is Dinsdagaand omstreeks middernag uit ’n huis in Soweto gered. Die leerder van die EP Baumann Primary School in Mayfair, Johannesburg, is intussen deur polisie as Maha Qassim geïdentifiseer. Lt.kol. Robert Netshiunda, polisiewoordvoerder, sê die hoofverdagte in die ontvoering, ’n 40-jarige man, is reeds op 31 Desember in Mosambiek in hegtenis geneem. Interpol is tans met ’n uitleweringsproses besig. Nog twee verdagtes, Ayanda Kekana (50) en Fortune Kambule Ndlovu (36), is ook in Desember in verband met die ontvoering in hegtenis geneem en is tans in aanhouding. Hulle aansoek om borgtog is op 7 Desember in die Johannesburg-landdroshof van die hand gewys en hulle sal weer op 7 Januarie in die hof verskyn. Volgens Netshiunda het lede van die misdaadintelligensie-taakspan Dinsdagaand in samewerking met die Johannesburg-blitspatrollie op ’n huis in Devland toegesak. “Die meisie is ongedeerd gevind en na ’n mediese sentrum vir ’n ondersoek geneem. Sy is sedertdien met haar gesin herenig.” Netshiunda sê die verdagtes wat ten tyde van die reddingspoging by die huis was, het inhegtenisneming ontduik. Hy het egter nie verdere besonderhede hieroor verskaf nie. Maroela Media het vroeër berig dat die meisie die betrokke dag van die ontvoering omstreeks 07:11 voor haar skool gewag het om teen Covid-19 ontsmet te word toe die mans haar met ’n vuurwapen gedreig en ontvoer het.